**การฝึกซ้อม SAR Communications Exercise (SARCOMEX) กับเรือสำราญขนาดใหญ่ Genting Dream**

เมื่อวันที่ 30 ตุลาคม พ.ศ. 2567 ศูนย์ประสานงานค้นหาและช่วยเหลืออากาศยานและเรือที่ประสบภัย
(Bangkok Rescue Co-ordination Centre : BKKRCC) สำนักงานคณะกรรมการค้นหาและช่วยเหลืออากาศยานและเรือที่ประสบภัย (สกชย.) ดำเนินการฝึกซ้อมการติดต่อสื่อสารการค้นหาและช่วยเหลือเรือประสบภัย SAR Communications Exercise (SARCOMMEX) ร่วมกับหน่วยงานที่เกี่ยวข้องในการค้นหาและช่วยเหลือฯ ได้แก่ ศปก. ศรชล. (ส่วนกลาง) ศปก. ศรชล ภาค 3 Phuket VTS ศรชล. จว. ภูเก็ต และสนง. เจ้าท่าสาขาภูเก็ต

การฝึกซ้อมมีวัตถุประสงค์เพื่อซักซ้อมความเข้าใจในขั้นตอนการประสานงาน การวางแผน และเพื่อเป็นการเตรียมความพร้อมในการประสานความร่วมมือในการดำเนินการค้นหาและช่วยเหลือฯ ร่วมกับหน่วยค้นหาและช่วยเหลือ (Search and Rescue Unit – SRU) สามารถตอบสนองเหตุการณ์ที่เกิดขึ้นได้อย่างรวดเร็ว มีประสิทธิภาพ
และเพิ่มศักยภาพของบุคลากรในด้านการประสานการปฏิบัติการค้นหาและช่วยเหลือเรือประสบภัยให้เป็นไปตามมาตรฐานและข้อพึงปฏิบัติขององค์การทางทะเลระหว่างประเทศ (International Maritime Organization : IMO) โดยมีสถานการณ์การฝึกซ้อมฯ จำลองการค้นหาและช่วยเหลือทางทะเล ดังนี้

**สถานการณ์การฝึกซ้อม (Scenario)**

1. เจ้าหน้าที่ศูนย์ประสานฯ (BKKRCC) ได้รับแจ้งทางโทรศัพท์ จาก ศรชล. (ส่วนกลาง) ว่ารับแจ้งเหตุจากเรือโดยสาร Genting Dream ร้องขอความช่วยเหลือ เนื่องจากเกิดไฟไหม้บริเวณห้องครัว มีผู้บาดเจ็บหลายราย พิกัด LAT 7 18 39 Long 098 38 6 เจ้าหน้าที่ BKKRCC ได้ตรวจสอบพิกัดดังกล่าวจากศูนย์ควบคุมภารกิจการค้นหาด้วยดาวเทียม (Mission Control Centre : MCC) พบว่าเรือที่เกิดเหตุอยู่บริเวณทะเลใน จ. ภูเก็ต ซึ่งอยู่ในเขตความรับผิดชอบในการค้นหาและช่วยเหลือ (SRR) ของประเทศไทย นอกจากนี้ ได้สอบถามรายละเอียดของเรือ ทราบข้อมูลว่าบนเรือมีอุปกรณ์ดับเพลิง มีเบอร์โทรศัพท์ติดต่อ Agency ของเรือ 02-237-7830 และสภาพอากาศในบริเวณที่เกิดเหตุไม่มีคลื่นลมแรง

2. เจ้าหน้าที่ศูนย์ประสานฯ (BKKRCC) ได้รายงานเหตุการณ์ต่อหัวหน้าฝ่ายประสานการปฏิบัติการค้นหา
และช่วยเหลืออากาศยานและเรือที่ประสบภัย ทราบทันที และได้ดำเนินการประสานงานหน่วยงานค้นหา
และช่วยเหลือฯ (Search and Rescue Unit – SAR UNIT) ที่เกี่ยวข้อง เพื่อดำเนินการให้ความช่วยเหลือ
ในภารกิจดังกล่าว

3. เจ้าหน้าที่ศูนย์ประสานฯ (BKK RCC) ดำเนินการวางแผนและแจ้งไปยัง Bangkok Radio เพื่อประกาศข่าว
แจ้งเตือนเรือบริเวณใกล้เคียงให้รับทราบ และแจ้งไปยัง ศปก. ศรชล. (ส่วนกลาง) เพื่อพิจารณาจัดหน่วยค้นหา
และช่วยเหลือ (SAR Unit) ให้ออกทำการค้นหาและช่วยเหลือเรือประสบภัย ในกรณีนี้ได้มอบหมายให้ ศรชล.
ภาค 3 เป็นหน่วยค้นหาและช่วยเหลือหลักในภารกิจดังกล่าว และได้ใช้เรือในบัญชีกำลังของ ศรชล ภาค 3 (มวก.) ออกไปให้การช่วยเหลือ เรือโดยสาร Genting Dream ได้แก่ เรือ ต.111 ลำเลียงผู้บาดเจ็บเล็กน้อยจำนวน 12 ราย เรือ ศรชล.4005 ลำเลียงผู้บาดเจ็บสาหัส จำนวน 3 ราย และ ฮ.ลล.4 ช่วยในภารกิจค้นหา ทั้งนี้ ศรชล.
ภาค 3 ได้ประสานศูนย์การแพทย์ฉุกเฉินจัดทีมแพทย์เข้าให้การช่วยเหลือ และให้ ศคท. จว. ภก. เป็นผู้ประสาน
ในการรับส่งผู้บาดเจ็บต่อ โดยเรือทั้ง 2 ลำ จะมาเทียบท่าที่ท่าเรือน้ำลึก จ. ภูเก็ต

4. ศปก. ศรชล (ส่วนกลาง) แจ้ง สกชย. (Bangkok RCC) ว่าได้นำส่งผู้บาดเจ็บทั้ง 15 ราย ไปยังโรงพยาบาลวชิระภูเก็ตเป็นที่เรียบร้อยแล้ว เสร็จสิ้นภารกิจ และแจ้งยุติการให้ความช่วยเหลือ